정조 9년
乙巳十月十九日辰時。上御誠正閣。大臣京畿監司各司久任郞廳入侍時。判府事李福源。行都承旨金尙集。右承旨權。左副承旨李祖承。同副承旨尹尙東。假注書李敬五朴蓍壽。記事官金鳳顯尹行任。稟事閣臣徐浩修李崑秀。京畿監司徐有防。禮曹參判李文源。戶曹正郞具膺。兵曹正郞李羽晉李秉喆。刑曹正郞鄭大容。漢城主簿李集明。成均館學正崔雲翰。養賢庫主簿金致泳。司僕僉正趙長鎭。判官金基厚。軍資監主簿朴賢秀。掌樂院主簿徐琢修。廣興倉奉事李尙榮。備邊司郞廳具載敬洪龍僖洪龍運李尙岳吳載衍。都監從事官李尙度李奎亮金師柱。郞廳崔秉敎。禁衛營從事官李延伋朴志泓。御營廳從事官申耆李近曺。以次進伏訖。福源進前曰。日寒稍緊。聖體。若何。上曰。一樣矣。上曰。何時離發乎。福源曰。今將發程矣。上曰。入洛之期。在於那間。福源曰。四五日後。似當入來矣。上謂浩修曰。卿等則本閣奉審後。仍待令于內摛文院。午後。當親詣奉謨堂展拜。仍欲考出御製。龍亭數三坐。亦令待令。時原任閣臣中入闕者。竝令參班。福源曰。時原任閣臣中入闕者有竝令參班事。命下矣。臣則已爲下直。何以爲之耶。上曰。卿則不必參班耳。命大臣先退。命書傳敎曰。奉謨堂展拜時。與春秋展拜差間。當以袞袍爲之。該房知悉。又命書傳敎曰。奉謨堂展拜時。別雲劍雲寶劍除之。侍衛只入直磨鍊。禁軍及軍兵。排立置之。上曰。今番兩廟碑文御筆敬摹事。仍尋後苑中珍莊閣。則列朝御製御筆石板木板。皆在於塵埃中。終有欠敬之意。仍欲移奉於奉謨堂。能無窄迫之嫌乎。浩修曰。似當窄狹矣。仍命閣臣先退。命書傳敎曰。今日又不仕進。無異戱劇。如是引義之不已。則前此飭敎。皆欲擔閣一邊。行左承旨李秉模爲先越俸一等。卽爲牌招。嚴飭仕進。命久任郞廳進前。具膺進伏。上問職姓名。對曰。戶曹正郞臣具膺矣。上問所懷。對曰。曹中事。別無可達者。而臣方監董南廟碑役。一碑磨正之役。晦間當先畢。肅廟御筆。及今模寫。然後可無窘速之患。敢此仰達矣。上曰。俄已分付內閣。今日似當模出。以此知悉擧行。汝則以此除本司。故不問遺在。出去。午後御製考出時。持袱子。待令于永肅門。命退。李羽晉進伏。上問職姓名。羽晉曰。兵曹正郞臣李羽晉矣。命退。李秉喆進伏。上問職姓名。秉喆曰。兵曹正郞臣李秉喆矣。上問職掌。對曰。一軍色馬色有廳色矣。上問遺在。對曰。時遺在。木三同四十七疋四尺一寸。錢一百五十四兩五戔五分矣。上問所懷。對曰。一軍色弊瘼。全在於財力之不足矣。上曰。業已下燭矣。鄭大容進伏。上問職姓名。對曰。刑曹正郞臣鄭大容矣。上曰。審理錄果善爲矣。今至何境耶。大容曰。倂爲畢寫。已送于內閣矣。上命退。李集明進伏。上問職姓名。對曰。漢城主簿臣李集明矣。命退。崔雲翰進伏。上問職姓名。對曰。成均館學正臣崔雲翰矣。命退。金致泳進伏。上問職姓名。對曰。養賢庫主簿臣金致泳矣。命退。趙長鎭進伏。上問職姓名。對曰。司僕僉正臣趙長鎭矣。上問所懷。對曰。別無仰達辭矣。命退。金基厚進伏。上問職姓名。對曰。司僕判官臣金基厚矣。上問職掌。對曰。牧場色矣。上問所懷。基厚曰。別無仰達者矣。命退。朴賢秀進伏。上問職姓名。對曰。軍資監主簿臣朴賢秀矣。上問所懷。對曰。別無仰達者矣。命退。徐琢修進伏。上問職姓名。對曰。掌樂院主簿臣徐琢修矣。上問職掌。對曰。樂工色矣。上問所懷。對曰。別無仰達者矣。命退。李尙榮進伏。上問職姓名。對曰。廣興倉奉事臣李尙榮矣。上問職掌。尙榮曰。百官頒祿矣。上問遺在。尙榮曰。米一萬一千八百九十五石十三斗。太四千三百五十八石十二斗。上問所懷。對曰。別無仰達者矣。命退。具載敬進伏。上問職姓名。對曰。備邊司郞廳臣具載敬矣。上問所掌。對曰。咸鏡道矣。上問分等。載敬曰。狀啓姑未上來矣。上問狀啓錄冊。爲幾卷乎。載敬曰。未及詳知矣。上曰。此後則此等事。明念奉行也。命退。洪龍僖進伏。上問職姓名。對曰。備邊司郞廳臣洪龍僖矣。上問所掌。對曰。黃海道矣。上曰。分等狀啓。區劃何以爲之耶。龍僖曰。稍實邑。三分一代捧。之次邑。待明秋停退。畓災一千結。田災五百結矣。上曰。狀啓錄冊爲幾卷乎。對曰。未及詳知矣。上曰。年前傳敎。何等申嚴。而皆以爲不知。豈有如許道理。此後則刻念奉行也。命退。洪龍運進伏。上問職姓名。對曰。備邊司郞廳臣洪龍運矣。上問所掌。對曰。京畿道矣。命退。李尙岳進伏。上問職姓名。對曰。備邊司郞廳臣李尙岳矣。上問所掌。尙岳曰。平安道矣。上曰。狀啓錄冊。爲幾卷乎。尙岳曰。今爲二十卷。而其爲所來者則姑未成冊矣。上曰。所對頗了了矣。命退。仍命書傳敎曰。今日久任郞廳入侍。備郞李尙岳所對。極爲精明。令該曹實職待窠調用。吳載衍進伏。上問職姓名。對曰。備邊司郞廳臣吳載衍矣。上問所掌。載衍曰。慶尙道矣。上曰。狀啓錄冊。爲幾卷乎。載衍曰。未及詳知矣。上曰。俄者申飭。何如。而又敢以未詳知爲對。此郞廳拿處。李尙度進伏。上問職姓名。尙度曰。都監從事官臣李尙度矣。上問所懷。尙度曰。別無仰達者矣。命退。李奎亮進伏。上問職姓名。對曰。都監郞廳臣李奎亮矣。上問遺在。奎亮曰。鳥銃二千七百二柄。環刀二千七十五柄。鉛丸一百四十七萬二千八百六十箇。夫里鐵三千二百七十斤十五兩。弓子八千八百十四張。長箭四千九百九十三部五箇。片箭五千七百三十八部十五箇。手弩弓一百張。手弩箭三百部。手弩機一百坐。筒兒二千七十六箇矣。命退。金師柱進伏。上問職姓名。對曰。都監郞廳臣金師柱矣。上問遺在。師柱曰。火藥十六萬二千七百四十二斤八兩。熖硝一百七十八斤。鄕石琉璜三百五十三斤十五兩八戔。火繩二百九十七圓。大發火一百七十柄。中發火七十三柄。火箭筒八千四百十三箇。藥綿一千一百七十二沙里矣。上問所懷。師柱曰。火藥熖硝。自是軍用重物。而所儲之處。與城太近。且非本營字內典守之道。自多思慮矣。上曰。置儲何處耶。師柱曰。在於興仁光熙兩門之內矣。上曰。所奏。好矣。仍命退。崔秉敎進伏。上問職姓名。對曰。都監郞廳臣崔秉敎矣。上問職掌。秉敎曰。軍餉廳矣。上問遺在。秉敎曰。時在正銀四千九百九兩五戔一分五里。錢文一萬四百三十五兩七戔八分。米六百三十六石四斗二升三合八夕矣。命退。李延伋進伏。上問職姓名。對曰。御營廳從事官臣李延伋矣。上問職掌。延伋曰。軍色矣。上曰。反庫當從近爲之。故不問遺在耳。命退。朴志泓進伏。上問職姓名。對曰。禁衛營從事官臣朴志泓矣。上曰。汝亦反庫在近。不問遺在耳。命退。申耆進伏。上問職姓名。對曰。御營廳從事官臣申耆矣。上問職掌。對曰。軍色矣。上曰。鑄錢所分排。皆已爲之耶。耆曰。分排已爲之。而姑未輸送矣。命退。李近冑進伏。上問職姓名。對曰。御營廳從事官臣李近冑矣。上問職掌。對曰。糧餉色騎士色矣。上問遺在。近冑曰。糧餉色時在米七千八百十四石二斗二升。太七十四石十一斗七升。騎士色錢文一萬二千七百七十兩七戔七分。綿木六十五同二十六疋二十三尺。米一百七十七石一升。太四千二百二十五石十四斗矣。上曰。小數何不仰對乎。近冑曰。臣初入本營。未及詳知矣。曰。御營廳從事官李近冑。詢問之下。奏對未能詳悉。擧措亦涉屑越。從重推考。何如。上曰。依爲之。出擧條上命京畿監司禮曹參判進前。有防文源進伏。上曰。永陵碑石磨用。甚爲苟艱。且以工役謂之。外邑物力。亦爲苟且。今番亦依黔巖碑石例爲之。而兼監役。亦爲使之看役。好矣。文源曰。碑石石子。問于訓將。則以爲得置。而長廣尺數。亦可合用云。以此用之。似好矣。上曰。依。文源曰。明陵弘陵敬陵守僕等。今番役事時。多有效勞。而賞典時遺漏。故敢此仰達矣。上命書傳敎曰。向日謁陵時。欲爲下敎而未果。今番賞典時。亦未免遺漏。明陵守僕車道元。帖加成給。弘陵守僕金鳳儀。丁丑三年內立役之人云。敬陵守僕元世泰。立役已近四十年。今番補土。皆有效勞。帖加一體成給。文源曰。臣今番敬陵補土時。奉審碑石陰記。則王妃誕降不書年。而只書月日。新舊譜略所載誕辰年月日。又與之相左。事係莫重。實多未安。敢此仰達矣。上曰。事係重大。發遣卿曹郞官。議于大臣。草記稟處。可也。出擧條文源曰。今日以永祐園植木事。又爲出去矣。上曰。英陵役事則不可亦爲之乎。所見。果何如。有防曰。今番陵奉審時。臣亦審汰落處。而此則不可不補土矣。上曰。若然則石子當預爲鳩聚。而路甚太遠。此是可悶者也。文源曰。英陵補土之役。各津船隻。爲其取石。纔已曳送。而無論陸運水運。道里稍遠。則爲弊不些。臣近聞本陵參奉趙鼎玉之言。則北城山外。有積置雜石。運致之道。甚爲便近云。而係是本陵案山。其在審愼之道。不可輕先取用。本陵官員及相地官。先爲下送。與地方官眼同。看審形便後決定。恐合事宜。故敢此仰達矣。上曰。依爲之。先令本陵參奉。與地師往審形止後。取石當否。卿更加詳議。與參奉地師。登對稟處。地師下去時。給鋪馬。奉審時。令地方官眼同擧行。可也。出擧條尙集曰。昨日方物看品時。黃苧改納事命下。而今旣待令。此亦進去議政府。開座後封褁乎。上曰。不必然也。只以書狀官進去封褁。仍命司謁持入。上覽訖。命出去。仍命書榻敎曰。政官牌招開政。上曰。傳旨事體。何等莫重。而若是草率書入耶。仍命當該注書汰去。出榻敎命退。諸臣以次退出。